Han er efterhånden kendt af flere nordjyske passagerer, der i december får lidt ekstra for pengene, når de tager bussen. Flemming Baadsgaard har nemlig i flere år iklædt sig julemandskostume, når kalenderen viser december. - Jeg elsker julen. Det er min yndlingshøjtid på året, siger Flemming Baadsgaard med et smil. Faktisk holder han så meget af julen, at nogle af hans kolleger året rundt kalder ham “julemanden”. - Jeg gør det for julehyggens skyld. Jeg synes selv, det er hyggeligt, og det synes folk, jeg har med i bussen også, siger han. Var tæt på at droppe julemandskostumet Når han sidder bag rattet og synger julesange og bryder ud i et “ho ho hooo”, er det ikke til at se, at Flemming Baadsgaard faktisk var lige ved at droppe traditionen med at køre bus i julemandskostume i år. I oktober mistede han sin mor til corona, og det satte en dæmper på julehumøret. - Der tabte jeg lidt lysten til at julehygge, siger han. Flemming Baadsgaards mor havde ligesom Flemming også en stor kærlighed til julen, og buschaufføren besluttede sig for alligevel at hoppe i kostumet. - Det er lidt i hendes ånd, at jeg gør det. Det hjælper mig til at holde modet oppe, siger han. Smitter passagerer med juleglæde I bussen glæder flere af passagererne sig over at blive mødt af en glad julemand på en kold decembermorgen. - Det er bare mega fedt. Julestemning på en almindelig mandag, det er sgu dejligt nok, siger Daniel Krog Chemnitz. - Det er meget hyggeligt. Man bliver glad. Det smitter og er sjovt, siger Henriette Jensen. Formålet er da også at gøre folk glade. Og så sker der bare noget med humøret, når man tager kostumet på, mener Flemming Baadsgaard. - Uanset hvor negativt ens dag starter, så ender den stort set altid positivt alligevel, når man har nissetøj på, siger han. Mød Flemming Baadsgaard og mange flere nordjyder, der spreder julestemning, i “Julen banker på” lige her:

Opsummering:
Hver jul hopper Flemming Baadsgaard i julemandskostume og giver passagerer en bustur med julestemning. I år betyder det ekstra meget for ham at skabe julehygge.